section_heading: Izvorišne osnove u predheraldičkom znamenju
paragraph_text: U procesu prijenosa lavljeg lika i oblikovanja prvog grba Hrvatske i Dalmacije presudan je bio položaj hrvatskog hercega, čiju su funkciju obnašali prijestolonasljednici iz dinastije Arpadovića, ili banovi „cijele Slavonije“, ako herceg kraljevskog roda ne bi bio imenovan. Naime, konačno oblikovanje lavljeg lika u položaju en face, koji u heraldici označava leopardovu glavu, dogodio se za vrijeme kralja Bele IV. (1235. – 1270.) koji je reformirao instituciju hrvatskog hercega, dajući mu veći značaj unutar kraljevske obitelji te ustanovio službu bana „cijele Slavonije“ i primorskog bana. Antropomorfno lavlje lice s isplaženim jezikom prikazano en face pojavljuje se 1268. godine na konjaničkom pečatu hercega Bele, što označava prvi prikaz grba s glavom leoparda kao osobnog grba hrvatskog hercega, koji će početkom 15. stoljeća prerasti u zemaljski grb Kraljevstva Hrvatske i Dalmacije.